2016 թվականի դեկտեմբերի 23-ին շահագործման հանձնվեց ԵՊՀ նոր հյուրատունն ու վերանորոգված մարզահամալիրը: ԵՊՀ մարզահամալիրի մասնաշենքերից մեկն ամբողջությամբ վերակառուցվել է՝ որպես եռահարկ հյուրատուն, որը գտնվում է համալսարանի ետնաբակում: Եվրոպական ժամանակակից բոլոր պահանջներին համապատասխան կառուցապատված ու կահավորված հյուրատունը (19 սենյակ, կոնֆերանս դահլիճ, ճաշարան) պատրաստ է հյուրընկալելու ինչպես ԵՊՀ այցելած գիտության, կրթության ու մշակույթի անվանի գործիչներին, այնպես էլ Երևանի պատվավոր հյուրերին ու հնարավորության սահմաններում՝ արտասահմանցի զբոսաշրջիկներին: Հյուրատան լիարժեք կահավորված կոնֆերանս-սրահը հարմար է տարաբնույթ միջոցառումների կազմակերպման համար: Ընդարձակ սրահում, որը հագեցած է անհրաժեշտ տեխնիկական սարքավորումներով, հնարավոր է պատշաճ մակարդակով անցկացնել գիտաժողովներ, սեմինարներ, վերապատրաստման դասընթացներ, համաժողովներ և այլն: ԵՊՀ «Հյուրերի տան» բոլոր համարներն ապահովված են ջեռուցմամբ, տաք ջրամատակարարմամբ, օդորակիչներով, անվճար ինտերնետով, սանհանգույցներով և ավտոմատ հակահրդեհային ահազանգման համակարգով: